Il-Ħamis, 28 ta' Mejju 2020: Quddiesa u Rużarju mill-Arċisqof Charles J. Scicluna fil-Kurja tal-Arċisqof. Quddiesa offruta għall-koppji miżżewġa li jkunu hemm għal xulxin u jħobbu lil xulxin anke waqt l-isfidi li dan iż-żmien partikolari jġib miegħu ... L-omelija tal-Arċisqof Charles J. Scicluna Din is-silta mill-kapitlu 17 ta' San Ġwann hija silta għażiża għaliex huwa l-mument meta Ġesù f'Ħamis ix-Xirka jitlob għalina. Fil-fatt, fil-bidu ta' din is-silta l-kelma tiegħu hija ċara ħafna: "M'iniex nitlob għal dawn biss". Dawn huma dawk li hemm madwaru li fuqhom kien talab it-talba tal-konsagrazzjoni. Kien tahom il-kmandamenti għeżież tiegħu. "M'iniex nitlob għal dawn biss imma wkoll għal dawk li għad jemmnu fija bis-saħħa tal-kelma tagħhom" (Ġw 17:20). U dawn huma aħna, aħna li emminna fih bis-saħħa tal-kelma tal-appostli li għaddiet minn appostlu għall-komunità, mill-komunitajiet waslet għandna. U x'jitlob meta jitlob fuqna Ġesù u għalina? Jitlob id-don tal-għaqda. U għaqda mhix kosmetika, mhux taparsi, imma għaqda li tant hi qawwija li hi bħalma hemm l-għaqda fil-ħajja ta' Alla stess: "Kif inti fija, Missier, u jiena fik, hekk ikunu huma wkoll ħaġa waħda fina" (Ġw 17:21). Meta aħna nħarsu lejn dak li għamilna aħna f'dawn l-aħħar 2,000 sena, nifhmu kemm għamilna bil-maqlub. Kemm firdiet fostna sal-ġurnata mqaddsa tal-lum. U Ġesù jgħid: "biex hekk id-dinja temmen li inti bgħattni" (Ġw 17:21). L-għaqda ta' bejnietna huwa l-mezz kif id-dinja se tifhem li hu bagħtu. Kemm għandna x'nitgħallmu minn dan l-Evanġelju li jisfidana biex ma ninħlewx fl-affarijiet iż-żgħar li jfixkluna fl-għaqda ta' bejnietna, imma nifhmu li dak kollu li nagħmlu biex inħobbu lil xulxin, biex naħfru lil xulxin, il-Mulej jużah biex jattira nies lejn qalbu. Xi sentejn ilu kelli l-grazzja kbira li ngħammed żewġ tfajliet li kienu minn pajjiż imbiegħed. U qabel il-Magħmudija li saret fil-vġili tal-Għid, staqsejthom f'kollokju personali kif iltaqgħu ma' Ġesù għax kienu trabbew f'ambjent fejn mhuwiex ambjent Nisrani. U qaluli li kienu ltaqgħu ma' Ġesù billi ltaqgħu ma' grupp ta' xebbiet li kienu jgħixu l-ħajja Nisranija flimkien u ntlaqtu bl-imħabba li kien hemm bejniethom. Ma jfissirx li kollox kien perfett imma kien hemm din ir-rieda, din il-volontà li wieħed jaħdem għall-imħabba ta' bejnietna, l-għaqda, l-unità. U din il-ħaġa lil dawn iż-żewġ tfajliet attirathom lejn Ġesù. Minħabba l-kuntattti li kellhom ma' dawn it-tfajliet Insara, ġew ippersegwitati u kellhom jaħarbu minn pajjiżhom u waslu Malta u talbu li jkunu Nsara, li jitgħammdu. U hemmhekk jiena rajt isseħħ il-kelma ta' Ġesù. L-għaqda li raw f'dan il-grupp ta' tfajliet Insara resqithom lejn il-Mulej, lejn il-fidi u kienu lesti jitilqu pajjiżhom biex ma jitilfux lil Ġesù. Kemm għandna x'nitgħallmu minn dan l-Evanġelju li jisfidana biex ma ninħlewx fl-affarijiet iż-żgħar li jfixkluna fl-għaqda ta' bejnietna, imma nifhmu li dak kollu li nagħmlu biex inħobbu lil xulxin, biex naħfru lil xulxin, il-Mulej jużah biex jattira nies lejn qalbu. M'ilux il-Papa talab din it-talba aħna u niċċelebraw propju dawn il-ġranet li jwassluna lejn Pentekoste. Nitolbu dan id-don kbir tal-Ispirtu qaddis tal-Mulej, id-don tal-għaqda ta' bejnietna li l-Knisja, minkejja l-istorja ta' swied il-qalb, ta' firdiet u ta' vjolenzi u ta' qtil li bihom farrakna l-ġisem ta' Ġesù, il-Knisja tingħata dan id-don li tkun sinjal ta' għaqda. Arċisqof ta' Malta Il-Qari tal-Quddiesa: Salm: 15 (16), 1-2a u 5.7-8.9-10.11 Evanġelju: Ġw 17, 20-26 www.knisja.mt
Quddiesa u Rużarju mill-Kurja tal-Arċisqof – 28 ta' Mejju